Ca' the Yowes to the Knowes


 * Chorus:
 * Ca' the yowes to the knowes,
 * Ca' them where the heather grows,
 * Ca' them where the burnie rowes,
 * My bonie dearie


 * As I gaed down the water-side,
 * There I met my shepherd lad:
 * He row'd me sweetly in his plaid,
 * And he ca'd me his dearie.
 * Chorus


 * Will ye gang down the water-side,
 * And see the waves sae sweetly glide
 * Beneath the hazels spreading wide,
 * The moon it shines fu' clearly.
 * Chorus


 * Ye sall get gowns and ribbons meet,
 * Cauf-leather shoon upon your feet,
 * And in my arms ye'se lie and sleep,
 * An' ye sall be my dearie.
 * Chorus


 * If ye'll but stand to what ye've said,
 * I'se gang wi' thee, my shepherd lad,
 * And ye may row me in your plaid,
 * And I sall be your dearie.
 * Chorus


 * While waters wimple to the sea,
 * While day blinks in the lift sae hie,
 * Till clay-cauld death sall blin' my e'e,
 * Ye sall be my dearie.
 * Chorus